Reacția USR la noul partid al lui Cioloș: Este un mare câștig pentru democrația românească. Ei vor continua să fie partenerii noștri cei mai apropiați

Președintele USR, Dan Barna, a salutat sâmbătă anunțul făcut de Dacian Cioloș referitor la înființarea Partidului Libertate, Unitate și Solidaritate, despre care a spus că va fi cel mai apropiat partener al formațiunii pe care o conduce.

”Îi doresc succes lui Dacian Cioloş și echipei din jurul lui, cu noul partid PLUS. Noul partid este un mare câștig pentru democrația românească. Ei vor continua să fie partenerii noștri cei mai apropiați. Știu că USR și PLUS au aceleași obiective, de a salva România de corupție și sărăcie. Trebuie să ne implicăm toți în lupta pentru Europa, pentru civilizație, pentru bunăstarea oamenilor cinstiți din România. Va trebui să luptăm împreună, fără compromisuri, împotriva corupției și grupului infracțional organizat PSD-ALDE ce încearcă să ne îndepărteze de Uniunea Europeană”, a scris Barna pe Facebook la scurt timp după anunțul făcut de fostul premier.